Υπόθεση T‑122/14
Ιταλική Δημοκρατία
κατά
Ευρωπαϊκής Επιτροπής
«Μη εκτέλεση αποφάσεως του Δικαστηρίου που διαπιστώνει παράβαση κράτους – Χρηματική ποινή – Απόφαση περί εκκαθαρίσεως χρηματικής ποινής – Μέθοδος υπολογισμού των τόκων η οποία έχει εφαρμογή στην ανάκτηση παράνομων ενισχύσεων – Τόκοι ανατοκισμού»
Περίληψη – Απόφαση του Γενικού Δικαστηρίου (έκτο τμήμα)
της 9ης Ιουνίου 2016
Ενισχύσεις χορηγούμενες από τα κράτη – Ανάκτηση παράνομης ενισχύσεως – Καταβολή τόκων δικαιολογούμενη από την ανάγκη αποκαταστάσεως της προτέρας καταστάσεως – Εφαρμογή επιτοκίου με τη μέθοδο του ανατοκισμού – Κανονισμός 794/2004 – Χρονικό πεδίο εφαρμογής – Καθορισμός της εφαρμοστέας μεθόδου υπολογισμού τόκων, προ της ενάρξεως ισχύος του εν λόγω κανονισμού, για την ανάκτηση παράνομων ενισχύσεων – Παραπομπή στο εθνικό δίκαιο
(Άρθρο 108 § 2 ΣΛΕΕ· κανονισμός 794/2004 της Επιτροπής, άρθρα 11 § 2 και 13)
Μολονότι το άρθρο 11, παράγραφος 2, του κανονισμού 794/2004, σχετικά με την εφαρμογή του κανονισμού (ΕΚ) αριθ. 659/1999 του Συμβουλίου για τη θέσπιση λεπτομερών κανόνων εφαρμογής του άρθρου [108 ΣΛΕΕ], ορίζει ότι το επιτόκιο εφαρμόζεται με τη μέθοδο του ανατοκισμού μέχρι την ημερομηνία ανακτήσεως της ενισχύσεως και ότι ο τόκος που έχει γεννηθεί κατά το προηγούμενο έτος υπόκειται σε τοκισμό σε κάθε μεταγενέστερο έτος, επιβάλλεται εντούτοις η διαπίστωση ότι η διάταξη αυτή εφαρμόζεται, σύμφωνα με το άρθρο 13, πέμπτο εδάφιο, του κανονισμού αυτού, μόνον στις αποφάσεις ανακτήσεως που κοινοποιούνται μετά την ημερομηνία ενάρξεως της ισχύος του εν λόγω κανονισμού, ήτοι μετά την 20ή Μαΐου 2004. Επομένως, το άρθρο 11, παράγραφος 2, του κανονισμού αυτού δεν εφαρμόζεται αυτό καθαυτό ratione temporis σε απόφαση η οποία διατάσσει την ανάκτηση παράνομης ενισχύσεως η οποία κοινοποιήθηκε στο κράτος μέλος προ της ημερομηνίας αυτής.
Συναφώς, ελλείψει σχετικής διατάξεως του δικαίου της Ένωσης, απόκειται στο εθνικό δίκαιο να καθορίσει αν, στη συγκεκριμένη περίπτωση, το επιτόκιο πρέπει να εφαρμοστεί με τη μέθοδο του απλού τοκισμού ή του ανατοκισμού. Ως εκ τούτου, για τις αποφάσεις ανακτήσεως που προηγούνται της ενάρξεως ισχύος του κανονισμού 794/2004, μπορούν να λαμβάνονται υπόψη τόκοι ανατοκισμού μόνον αν τούτο προβλέπεται στο καθεστώς που συνήθως εφαρμόζεται στο εθνικό δίκαιο.
(βλ. σκέψεις 59-61, 64, 65)